Jørgen Winther (V), 1999-05-20:
Jeg tror, det er bedst, jeg begynder med en præcision.
Det er sådan, at jeg taler på egne vegne og så på hr. Vibjergs vegne.
Vi er de to i Venstres gruppe, der er medforslagsstillere til dette forslag.
Vi havde en lille kortvarig drøftelse i gruppen, og selv om man ikke refererer fra gruppemøderne, kan jeg i hvert fald allerede nu røbe, at der vil være nogle i gruppen, måske en hel del, der ikke er helt enige i de ting, jeg nu fremfører.
Så det er egne holdninger, jeg nu siger.
Når man er sammen med andre mennesker og i bygninger uden for, hvor man bor, så er det en social sag, så er det noget med et fællesskab.
Hvis det er sådan, at man skal have noget vand, så kan man vælge forskellige vandhaner eller tage aqua minerale med, men hvis man skal have luft, så er det altså sådan, man bliver nødt til at indtage den forhåndenværende luft, medmindre man har en eller anden iltflaske med.
Derfor synes jeg personlig, at det er akkurat lige så vigtigt, at man har ret til at indånde ren luft som ret til at drikke rent vand.
Så har jeg mine lægebriller
: Det, der gør indtryk på mig her, er, at hvis man ryger 15 cigaretter om dagen, fra man er i 20'erne, så reducerer man sin forventede levetid med i gennemsnit 7 år, og hvis man ryger omkring 20 cigaretter om dagen, så reducerer man sin levetid med omkring 9 år. De to tal - men der er jo ikke ret mange rygere, der tror på dem - er altså tal, som er dokumenterbare, og som er helt klare. Derfor er jeg helt enig med ministeren i denne her sag: rygning er helt klart den største enkeltårsag til forskellige sygdomme her i Danmark. Når man så holder med at ryge, tager man jo på, og så er der mange, der siger, at det er jo lige så grimt at være overvægtig, som det er at ryge.
Det er det altså ikke.
Jeg vil da gerne sige her fra talerstolen, at hvis man ryger 20 cigaretter om dagen, er det altså langt, langt farligere end at have 20 kg overvægt, ja, nok også 25 kg overvægt.
Så sammenligner man rygning og overvægt, er det helt klart, at det er rygningen, der er langt, langt, langt det farligste. Så er der et par områder, hvor jeg nok ikke er helt enig med de andre forslagsstillere, for der er nok nogle, der mener, at der overhovedet ikke må ryges på sygehusene.
Her vil jeg gerne lige plædere lidt for de mennesker, som har pådraget sig sygdommene.
Til den lungekræftpatient, som har røget i masser af år og derfor også har fået sin lungekræft, vil jeg altså mene, det er fuldstændig umenneskeligt og uværdigt at sige, at vedkommende ikke må ryge i de sidste timer, dage, uger eller måske få måneder, vedkommende har tilbage.
Der er så kraftige abstinenser forbundet med at ophøre med at ryge, og har man sin lungekræft, og ligger man på sygehuset, så er det altså ikke ret meget afgørende, om man får 2, 3, 4 dage mere eller mindre i den sidste fase.
Så derfor må vi altså - det vil jeg slå et slag for - have mulighed for at tage hensyn til disse alvorligt syge rygere, som næsten ikke kan lade være.
Så er jeg enig med ministeren i det med allergi og passiv rygning.
Hvis en astmapatient har været udsat for en cigaret i ganske få minutter, jamen så er der risiko for, at vedkommende patient får astma i ret lang tid derefter.
Det betyder altså også meget i min holdning til dette her.
Jeg vil slutte af med at præcisere, at det her var mine egne synspunkter og bestemt ikke hele Venstres gruppes holdning.
Vi har nogle mennesker i Venstres gruppe, der synes, det er godt at ryge så mange steder som muligt.